Бэлагъы Любэ и усэхэм къоджэ
Налшык дэт Театр ЩхъуантIэм иджыблагъэ къыщызэIуаха литературэ зэIущIапIэм пшыхь гуапэ мы гъэм япэу щекIуэкIащ. Ар теухуауэ щытащ Урысей Федерацэм, Дуней псом я ТхакIуэхэм я зэгухьэныгъэхэм хэт, филологие щIэныгъэхэм я доктор, усакIуэ, зэдзэкIакIуэ, журналист, продюсер, ЩIДАА-м и академик Бэлагъы Любэ и лэжьыгъэхэм. Пшыхьыр КъБР-м ЩэнхабзэмкIэ и министерствэм къызэригъэпэщащ.
Зэхыхьэр езыгъэкIуэкIа Къудей Фаридэ къызэхуэсахэм ягу къигъэкIыжащ хабзэ дахэ хъуауэ, Любэ къыщалъхуа щIыналъэм къыщыкIуэжхэм ирихьэлIэу иужьрей илъэсхэм и усэ пшыхь Налшык зэрыщызэхаублэр, гупсысэ куу зыщIэлъ и лэжьыгъэхэм куэд зэрыдахьэхыр.
Литературэмрэ щэнхабзэмкIэ дунейпсо саугъэтхэм я лауреат зыбжанэрэ хъуа Бэлагъым и тхыгъэхэм адыгэ тхыдэм увыпIэфI щеубыд. Любэ адыгэбзэкIэ Инджылызым и къалащхьэм щрегъаджэ, анэдэлъхубзэр хъумэным, зегъэужьыным теухуа дунейпсо конференцхэм жыджэру хэтщ. Лондон щыпсэуа илъэсхэм итха «Сэ Тхьэ сызэрелъэIур адыгэбзэщ» и усэ тхылъым папщIэ «Дунейм и цIыху» щIыхьыцIэр къыфIащащ.
Любэ и тхыгъэхэм ящыщ пычыгъуэхэм, и усэхэм удихьэхыу, адыгэбзэр зэрышэрыуэмрэ зэрыкъулеймрэ уригушхуэу къеджа нэужь, усакIуэм и тхыгъэ нэхъыфIу ялъагъухэм адыгэбзэкIи урысыбзэкIи пащащ Бекъан Масирэт, Шорэ Маринэ, Лий Лианэ, Любэ и дэлъхум ипхъу Бэлагъы Сэтэней сымэ, нэ- гъуэщIхэми.
Бэлагъым псалъэ гуапэ куэд хужаIэу пшыхьым къыщыпсэлъащ КъБР-м и ТхакIуэхэм я зэгухьэныгъэм и унафэщI Беппаев МутIалип, ЩоджэнцIыкIу Алий и цIэр зезыхьэ фондым и тхьэмадэ ЩоджэнцIыкIу Леонид сымэ, нэгъуэщIхэри.
Пшыхьым щагъэлъэгъуащ Любэ и сценарийр зи лъабжьэ «Уэркъ пщащэ щIэпхъуэжар» зи фIэщыгъэцIэ фильмым ухэзыгъэгъуазэ дакъикъэ 15 хъу теплъэгъуэ. Лэжьыгъэм и продюсер хъуари езыращ. Абы зи гугъу щищIыр Москва и мелуанырыбжэхэм 90 гъэхэм я псэукIарщ. ЛIыхъужь нэхъыщхьэр къулейм ипхъу щхьэкIэ, и псэр тыншыркъым, загъэркъым.
Зэхыхьэр гуапэу, хуабэу, щIэщыгъуэу екIуэкIащ. Пшыхьым кърихьэлIахэм тыгъэ хуащIащ иужьрей илъэсхэм Бэлагъым и Iэдакъэ къыщIэкIа усэхэр щызэхуэхьэса «Уиндзор и уэшх щхъуафэхэр» тхылъ купщIафIэр. Любэ псалъэ гуапэхэр яхужиIащ пшыхьыр егъэкIуэкIыныр зи жэрдэмхэм, зэхыхьэр зыгъэдэхахэмрэ абы кърихьэлIахэмрэ.
ТЕКIУЖЬ Заретэ.
